B4-1087, 1100, 1138, 1144 και 1151/98

Ψήφισμα σχετικά με μια πολιτική διευθέτηση του προβλήματος της Υπερδνειστερίας

Το Ευρωπαϊκό Κοινοβούλιο,

- έχοντας υπόψη τη Συμφωνία Σύμπραξης και Συνεργασίας μεταξύ της Ευρωπαϊκής Ένωσης και της Δημοκρατίας της Μολδαβίας,

- έχοντας υπόψη το «Μνημόνιο της Μόσχας» για τα μέτρα που πρέπει να ληφθούν με στόχο τη μελλοντική επίλυση της διένεξης Μολδαβίας - Υπερδνειστερίας, το οποίο υπεγράφη στις 8 Μαΐου 1997 από τους ηγέτες της Δημοκρατίας της Μολδαβίας και της Υπερδνειστερίας και τους αντιπροσώπους της Ρωσικής Ομοσπονδίας, της Ουκρανίας και του ΟΑΣΕ,

- έχοντας υπόψη τις συστάσεις της Επιτροπής Κοινοβουλευτικής Συνεργασίας ΕΕ - Μολδαβίας (8 Οκτωβρίου 1998) και τη δήλωση των συμπροέδρων της σχετικά με το θέμα της Υπερδνειστερίας,

A. λαμβάνοντας υπόψη ότι μετά τη λήξη του Ιουλίου του 1992 του πολέμου μεταξύ Μολδαβίας και Υπερδνειστερίας μικρή πρόοδος έχει σημειωθεί σχετικά με την επίτευξη πολιτικής διευθέτησης ανάμεσα στη Μολδαβία και στην αυτονομημένη περιφέρεια της Υπερδνειστερίας,

Β. ανησυχώντας σε μεγάλο βαθμό από την παρουσία σημαντικών ποσοτήτων πρώην σοβιετικών όπλων και πυρομαχικών, που εξακολουθούν να είναι αποθηκευμένα στην Υπερδνειστερία υπό την προστασία του XIV τάγματος του ρωσικού στρατού,

Γ. σημειώνοντας ότι στις 30 Νοεμβρίου 1998, στο Συμβούλιο Υπουργών του ΟΑΣΕ, εκπρόσωποι του ΟΑΣΕ, της Ρωσικής Ομοσπονδίας και της Ουκρανίας πρότειναν ορισμένα πρακτικά μέτρα τα οποία θα μπορούσαν να συμβάλουν στην επίλυση του προβλήματος,

Δ. τονίζοντας ότι θα πρέπει να ληφθούν αποφασιστικά μέτρα προκειμένου να επιλυθεί η εν λόγω διαμάχη, όπως π.χ. η έναρξη διαλόγου για την κατανομή των αρμοδιοτήτων και το μελλοντικό καθεστώς της Υπερδνειστερίας εντός της Μολδαβίας, η αμοιβαία αποφυγή της κλιμάκωσης δράσεων και η κοινή διερεύνηση προσωρινών συνεργατικών δράσεων, ειδικά στον οικονομικό τομέα,

E. λαμβάνοντας υπόψη ότι η Ευρωπαϊκή Ένωση θα μπορούσε να συμβάλει περισσότερο ενεργά στην επίλυση αυτού του προβλήματος με την αύξηση της ενίσχυσης στο πλαίσιο του προγράμματος TACIS και με την υποστήριξη κοινών σχεδίων υποδομής, ανθρωπιστικών σχεδίων προς όφελος αμφοτέρων των πληθυσμών και κοινών εκπαιδευτικών προγραμμάτων για τους εργαζομένους, επιπλέον των ενισχύσεων που έχουν ήδη τεθεί στη διάθεση της Δημοκρατίας της Μολδαβίας,

ΣΤ. εκφράζοντας τη λύπη του για τη συνεχιζόμενη κράτηση στην περιφέρεια της Υπερδνειστερίας του κ. Ilascu, μέλος του κοινοβουλίου, που καταδικάστηκε σε θάνατο το 1992 από τις αρχές της Υπερδνειστερίας,

1. καλεί την κυβέρνηση και το κοινοβούλιο της Μολδαβίας, καθώς και τις αρχές της Υπερδνειστερίας, να προσφέρουν τη συνεργασία τους όσο το δυνατό πληρέστερα σε όλες τις πρωτοβουλίες προκειμένου να επιτευχθεί, κατόπιν διαπραγματεύσεων, ειρηνική επίλυση της διαμάχης μεταξύ της Δημοκρατίας της Μολδαβίας και της περιφέρειας της Υπερδνειστερίας[semigr ]

2. χαιρετίζει την πρωτοβουλία που αναλήφθηκε από τη Σύνοδο του ΟΑΣΕ και καλεί τον ΟΑΣΕ και τις κυβερνήσεις της Ρωσικής Ομοσπονδίας και της Ουκρανίας να πράξουν το κατά δύναμη για να διευκολύνουν την πολιτική διευθέτηση του προβλήματος[semigr ]

3. καλεί την Επιτροπή και το Συμβούλιο να υποστηρίξουν τη διαδικασία της επίλυσης της διαμάχης δίνοντας μεγαλύτερη πολιτική σημασία στο εν λόγω ζήτημα και ωφελώντας αμφότερους τους πληθυσμούς μέσω κατάλληλων σχεδίων, επιπλέον των ενισχύσεων που έχουν ήδη διατεθεί στο πλαίσιο της Συμφωνίας Σύμπραξης και Συνεργασίας[semigr ]

4. καλεί τη Ρωσική Κυβέρνηση να συνεχίσει την αποχώρηση των ρωσικών στρατευμάτων από την Υπερδνειστερία, συμπεριλαμβανομένου του επαναπατρισμού στη Ρωσία ή της καταστροφής όλου του ρωσικού στρατιωτικού υλικού που είναι αποθηκευμένο στην Υπερδνειστερία[semigr ]

5. καλεί τις αρχές της Υπερδνειστερίας να ελευθερώσουν αμέσως τον κ. Ilascu και μαζί με αυτόν και τους άλλους κρατούμενους[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, στον ΟΑΣΕ, στο κοινοβούλιο και στην κυβερνήση της Δημοκρατίας της Μολδαβίας, καθώς και στις αρχές της Υπερδνειστερίας.